# BEREDSKAPSPLAN ved bekymring

# Forebygging og avdekking av seksuelle overgrep og vold mot barn og unge

# 

Målet med beredskapsplanen er å forebygge og avdekke **seksuelle overgrep og vold mot barn og unge**. Planen beskriver hva man kan gjøre når man er bekymret for et barn eller ungdom, og hva som skal gjøres ved en akutt situasjon.

Ansatte og frivillige medarbeidere skal være bevisst sitt ansvar og ta dette på alvor.

Planen skal sikre at ansatte og frivillige medarbeidere skal:

* Har god kunnskap om forebygging og avdekking av seksuelle overgrep, vold og krenkelser mot barn og unge.
* Har god kjennskap til de rutiner og prosedyrer som ligger i denne beredskapsplanen.

Planen skal skape grunnlag for en åpen dialog om temaet innad, og kommunisere utad at problemstillingen tas på alvor.

Planen skal også ivareta de vurderinger som må gjøres etter at et overgrep og/eller vold er meldt.

En åpen dialog om seksuelle overgrep mot barn vil i seg selv være forebyggende, det vil også skape trygge rammer for barna, og en forutsigbar og trygg arena for våre ansatte og frivillige medarbeidere.

## Krav til politiattest

Alle nyansatte og frivillige medarbeidere som skal utføre regelmessige oppgaver (mer enn 2 oppdrag) som innebærer et tillits- eller ansvarsforhold overfor mindreårige, skal fremvise politiattest. Kun nyansatte kan forespørres om politiattest. Derimot kan man be om politiattest fra alle frivillige over 15 år.

## Beredskap og forebyggende arbeid

* Alle ansatte og frivillige skal få utdelt denne beredskapsplanen.
* Ansatte og frivillige gis jevnlig faglig oppdatering om temaet ved intern eller ekstern kursing.
* Alle ansatte og frivillige **oppfordres til å lese**:
  + [www.trygg.lnu.no](http://www.trygg.lnu.no) Her er konkret og utdypende informasjon om alle ledd i en prosess
  + «Ressurser for menighetens håndtering og forebygging av seksuelle krenkelser», se [www.kirkeligressurssenter.no](http://www.kirkeligressurssenter.no)
* Ledelsen skal ha beredskapsplanen som tema minimum en gang i året på et stabsmøte.
* Ledelsen bør vurdere å opprette en beredskapsgruppe for håndtering av seksuelle overgrep og krenkelser. Gruppen kan for eksempel bestå av daglig leder/kirkeverge, pastor/prost og en tredje ansatt (med vara).

* Ha retningslinjer for ansatte og frivillige medarbeidere som omhandler voksnes relasjoner med barn.

## Handlingsplan ved bekymring for barn og unge

Den enkelte ansatte og frivillige medarbeidere som jobber med barn og unge, må ta bekymringer for barn og unge på alvor. Har man begrunnet mistanke\* eller får kjennskap om vold eller seksuelle overgrep, **skal man varsle** om dette.

1. Får du som ansatt eller frivillig kjennskap til eller mistanke om at et barn/en ungdom i menigheten blir utsatt for vold eller overgrep, anbefales det å skrive ned hvorfor du er bekymret og å loggføre observasjoner du gjør deg. Oppbevar disse på et trygt sted.
2. Informer din nærmeste leder om din bekymring. Dette kan f.eks. være daglig leder/kirkeverge/pastor/prost. Dersom en frivillig leder får kjennskap/mistanke gjennom sitt verv, skal vedkommende informere ansvarlig i menigheten (daglig leder/kirkeverge/pastor).
3. Den ansatte / frivillige medarbeider kan skrive en bekymringsmelding og overlevere til leder (skjema lastes ned fra nettsiden til den lokale barnevernstjenesten), alternativt skrive den sammen med leder.
4. Den med ansvar for håndteringen (f.eks. daglig leder/kirkeverge/prost/pastor) kan drøfte saken med barneverntjenesten og/eller politiet. Leder skal bringe bekymringsmeldingen videre til barnevernet og eventuelt også politiet.
5. Denansatte / frivillige medarbeider skal gis tilbakemelding fra leder snarest mulig, og bli orientert om menighetens rutine for videre håndtering av saken.
6. Hovedregelen er at barnets foreldre ikke informeres om at meldingen sendes, med mindre annet er avtalt med barneverntjenesten. På samme måte avklarer barneverntjenesten med politiet i saker som oversendes dit.

\*med begrunnet mistanke menes at du tenker at det er sannsynlig at noen blir utsatt for noe kriminelt (straffeloven §196). Sjekk ut magefølelsen med noen du stoler på eller anonymt med politi eller barnevern.

**Viktig:**

* Tar et barn kontakt skal du lytte til barnet og vise at du tar barnet på alvor. Unngå å styre samtalen. Gjenta utsagn som barnet kommer med, slik at barnet evt. kan korrigere om du har forstått feil. Noter ned barnets uttalelser eller annet, etter samtalen.
* Lov aldri noe du ikke kan holde – du må aldri love barnet taushet om det man får vite. Si heller at du bryr deg og vil hjelpe barnet, og at det kan stole på deg.
* Forbered deg mentalt og følelsesmessig på at betroelser kan komme.
* Vær ærlig og ivaretagende i møte med barnet.

**Bekymringsfull adferd hos ansatte/frivillige medarbeidere**

Hvis en ansatt eller en frivillig medarbeider viser bekymringsfull oppførsel mot barn og unge, skal det meldes ansvarlig i menigheten og denne har ansvaret for å følge opp varselet i tråd med menighetens retningslinjer.

## Ved akutte situasjoner

En akutt situasjon kan være en konkret hendelse (vold, overgrep) ved et arrangement eller ved akutte hendelser hvor barnet/den unge vurderes å være i akutt fare.

1. Først se til at den utsattes fysiske og psykiske helse blir ivaretatt.
2. Ro ned situasjonen. Snakk rolig, vær trygg og til stede, da mestrer du lettere situasjonen.
3. Ta kontakt med politiet 02800.

Avtal med politiet hvem som skal kontakte foresatte.

Nærmeste leder skal i slike tilfeller informeres snarest mulig i etterkant.

1. Orienter den utsatte om hva som skjer. Er det andre involverte, skal disse også bli ivaretatt, av andre ledere.

Ved seksuelt overgrep:

1. Den utsatte må ikke skifte klær
2. Eventuelt brukt tøy pakkes inn i papir – ikke plast
3. Den utsatte må ikke bade eller vaske seg
4. Sørg for at barnet har en trygg voksenperson som støtte. Denne skal ha fokus på å gi omsorg og ivareta.

## Samtale for de som er blitt involvert

* I en slik situasjon er det viktig at du som leder og voksen er rolig, snakker tydelig og sakte, og forklarer hva som vil skje, og slik gir trygghet til den utsatte og de rundt. Du er handlingsorientert på en bestemt, men rolig måte.
* Ikke gi ut unødvendig informasjon til andre deltakere. Du skal ivareta den utsatte og den utsatte skal være orientert om hva andre må få vite.
* Ikke bidra til ryktespredning, ha kontroll på hvem som gis hvilken informasjon.
* Det er viktig for de andre involverte å bli godt ivaretatt. Dette gjøres ofte best av foreldre. Informer foreldrene om det de strengt tatt trenger å vite slik at barna kan bli tatt godt vare på. Trenger foreldrene en fagperson de kan rådføre seg med?

## Samarbeidspartnere

*Håndteringsansvarlige* bør ha kontakt med én eller flere samarbeidspartnere som har kompetanse på seksuelle overgrep mot barn og unge. En magefølelse på at noe ikke er som det skal, skal diskuteres med noen som har god kompetanse. Det kan være klokt å søke råd tidlig. Barnevern og politi skal tilby veiledning uten kunnskap om barnets personalia. Noen kommuner har egne konsultasjonsteam med spesialkompetanse på seksuelle overgrep mot barn. Statens barnehus er tilgjengelige for å gi råd.

**Ved mistanke som krever faglig konsultasjon**

* **Barnevern, telefon** tillokalt kontor
* **Politi, telefon: 02800**
* **Kirkelig Ressurssenter, te lefon:** 23227930

Plikt til å varsle barneverntjenesten har man når «*det er grunn til å tro at* *et barn blir mishandlet i hjemmet eller det foreligger andre former for alvorlig omsorgssvikt*» (barnevernloven § 6-4). En magefølelse som kan støtte seg på en enkeltuttalelse, enkelthandling el. er tilstrekkelig for at man har *grunn til å tro*.

**Politiet skal varsles i akutte situasjoner. Avvergeplikten følger av straffeloven § 196. Vurderer man at det er fare for at barnet mest sannsynlig vil kunne utsettes for (nye) overgrep ved å ikke gripe inn, er det straffbart å unnlate å varsle politiet.**

1. **Akutte situasjoner som krever varsling av politi, ring telefon 02800**
2. **Andre samarbeidspartnere/fagpersoner**

Sett opp deres egen liste over aktuelle ressurspersoner som dere tenker kan være til hjelp lokalt.